Sê jou sê oor taalbeleid by Maties | Maroela Media
Te midde van 'n herrie wat oor Afrikaans by die Universiteit Stellenbosch (US) heers, het die US mense vandeesweek genooi om kommentaar te lewer oor die eerste konsep van die universiteit se hersiene taalbeleid.
Die 2016-beleid word vanjaar hersien.
Die universiteit sê die beleid "verval vyf jaar ná die instellingsdatum daarvan" en dit moet "gedurende sy vyfde geldigheidsjaar hersien word".
Die huidige beleid het in 2017 in werking getree.
Die eerste geleentheid vir openbare deelname begin op 20 Maart en sluit op 12 April 2021. 'n Tweede geleentheid vir openbare deelname word vir later vanjaar beplan.
Kommentaar op die eerste konsep van die hersiene beleid kan slegs ingedien word via 'n digitale platform wat op die US se taalwebblad (www.sun.ac.za/taal) beskikbaar is.
Die eerste konsep van die hersiene beleid en 'n skakel na die indieningsplatform sal vanaf 20 Maart toeganklik wees. Die US sê geen kommentaar op die eerste konsep sal ná die sluitingsdatum van 12 April 2021 moontlik wees nie.
Die US sê volgens die statuut van die US moet sy raad die taalbeleid van die instelling bepaal met die instemming van die senaat en ingevolge die Wet op Hoër Onderwys.
Die hersieningsproses is in Oktober verlede jaar van stapel gestuur en die doelwit is om op 2 Desember vanjaar 'n finale konsep van die 2021-taalbeleid aan die universiteitsraad vir goedkeuring voor te lê.
Die US sê aangesien die Konstitusionele Hof in 2019 bevind het dat die taalbeleid van 2016 grondwetlik geregverdig is en dat die universiteit se proses om die beleid te aanvaar "deeglik, uitvoerig, inklusief en behoorlik beraadslagend was", is die huidige beleid as vertrekpunt vir die hersieningsproses gebruik.
Die universiteit is die afgelope ruk skerp gekritiseer nadat Afrikaanssprekende studente in verskeie koshuise verbied is om Afrikaans met mekaar te praat.
Die DA het die US-bestuur Woensdag by die Menseregtekommissie verkla "aangesien die bestuur van die US steeds weier om daadwerklik ondersoek in te stel na klagtes dat Afrikaans by verskeie koshuise verbied is", sê dr. Leon Schreiber, 'n DA-LP en die party se kiesafdelingshoof vir Stellenbosch.
Die US-senaat moet ook 'n voorstel oorweeg waarvolgens alle nuwe kursusse tydens die eerste semester slegs in Engels aangebied mag word. Sommige kenners meen dié besluit sal deurslaggewend wees om die universiteit se werklike houding jeens Afrikaans en meertaligheid te bepaal.
Beamptes in hof vir Nathaniel Julies-moordsaak
Simple situasie. Wat gaan demand doen as jy Afrikaans praat….jou in die taaltronk gooi:)
Bou nog instansies en mask hulle almal Engels los ons ou paar ou Afrikaanse instansues in vrede
As die plek net in Ingils gaan klasgee, verander die naam terug na die Victoria College.
Die probleem is as hulle klaar hulle mind opgemaak het is al hierdie samesprekings net 'n rookskerm. Ons kla en baklei en dis alles verniet. Hulle sal nie ophou totdat die hele land in puin le nie. Hoe gaan hulle gekeer word?